Tugu Peringatan Pentagon

Reka bina dan pembinaan

Tugu Peringatan Pentagon dibina berasaskan reka bentuk oleh Beckman & Kaseman dari Philadelphia, Pennsylvania, dengan sokongan reka bina daripada Buro Happold, yang dipilih dalam pertandingan reka bentuk. Untuk memperingati 184 orang mangsa, 184 buah bangku berhias lampu disusun mengikut usia mangsa, bermula dengan Dana Falkenberg, 3, hingga John Yamnicky Sr., 71, di atas plot berlanskap seluas 1.93-ekar (7,800 m²). Setiap bangku berukir nama seorang mangsa. Bangku-bangku yang mewakili mangsa yang berada di dalam Pentagon disusun supaya yang membaca nama-nama mangsa itu akan memandang muka bangunan selatan Pentagon, di mana kapal terbang terhempas; bangku-bangku yang mewakili mangsa-mangsa dalam pesawat pula disusun supaya yang membaca nam-namanya akan akan mendongak ke arah langit sepanjang laluan perjalanan kapal terbang. Di tapak tugu peringatan juga didirikannya sebuah tembok di sepanjang pinggir Tugu bermula pada ketinggian 3 inci dan menaik hingga 71 inci yang masing-masing mewakili mangsa serangan yang termuda dan tertua, dan kira-kira 85 batang pokok paperbark maple.
Pentagon Memorial Fund, Inc. menyasarkan hasil dana sebanyak $32 juta. Pembinaan tugu ini dianggarkan menelan belanja $22 juta, dengan $10 juta lagi diperuntukkan untuk endaumen untuk menawarkan khidmat penyelenggaraan tugu. Pada Mei 2007, $13.8 juta dikumpul untuk pembinaan tugu. Dana dermaan termasuk $250,000 dari American Forests untuk menanam pokok di tugu, dan $1 juta dari kerajaan Taiwan.
Kerja pembinaan bermula pada 15 Jun 2006. Pada November 2006, kerja-kerja penggalian tapak dan penghalaan semula talian utiliti sedia ada sudah pun disiapkan, di samping pemasangan saluran air untuk kolam air pancutan. Pada Mei 2007, asas tembok perimeter siap dibina sementara cerucuk-cerucuk konkrit diisi untuk setiap bangku.

Upacara dedikasi

Tugu Peringatan Pentagon didedikasi dan dibuka kepada umum pada 11 September 2008. Presiden George W. Bush menggelar tugu ini sebaga "penghormatan yang abadi kepada 184 insan yang terkorban." Upacara dedikasi ini dihadiri oleh 20,000 orang, termasuk bekas Setiausaha Pertahanan Donald Rumsfeld, Pengerusi Ketua Turus Bersama Michael Mullen, dan Setiausaha Pertahanan ketika itu, Robert M. Gates. Ia dibuka kepada umum pada jam 7 petang dalam satu upacara yang berasingan dengan persembahan muzik oleh Pancaragam Tentera Laut dan Sea Chanters Chorus. Sarjan Kelas Pertama Peter George Lentz membuka tirai bangku pertama sebagai dedikasi kepada 184 nyawa yang melayang untuk memperingati mereka.

Acara ulang tahun

Untuk menyambut ulang tahun peristiwa 9/11 setiap tahun, bendera Amerika Syarikat digantungkan di bahagian Pentagon yang dihempas oleh Penerbangan 77. Pada waktu malam, bahagian bangunan itu disuluhi lampu biru. Antara acara-acara ulang tahun yang diadakan di sekitar tugu ini termasuklah acara "America Supports You National Freedom Walk", sebuah acara jalan kaki beramai-ramai yang diadakan pada hari Ahad. Larian ini bermula di Tugu Peringatan Lincoln dan berakhir di Pentagon.
Upacara peringatan diadakan turut diadakan pada ulang tahun 9/11 di Pentagon, dengan satu upacara di sebuah auditorium dalam Pentagon untuk para kakitangan, dan satu lagi upacara kecilan di tugu untuk saudara-mara mangsa korban 9/11 di Pentagon.